Z A K L J U Č C I

s 3. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 20. siječnja 2014. godine

*Pitanje: Glavna sestra bolnice Uredbom o plaćama razvrstana je u položaje II. vrste „glavna sestra u županijskoj ustanovi“ sa koeficijentom 1.164, a u Kolektivnom člankom 58. nije propisan dodatak za taj položaj, već samo za glavnu sestru klinike. Da li se i koji dodatak iz Kolektivnog ugovora primjenjuje za glavnu sestru opće bolnice?*

**Zaključak broj 10: Glavna sestra bolnice je sukladno Zakonu o zdravstvenoj zaštiti pomoćnica ravnatelja za sestrinstvo i pripada joj koeficijent složenosti poslova – Položaj I. vrste u kojem se nalazi i položajni dodatak.**

*Pitanje: Da li se temeljem čl. 53. Kolektivnog ugovora kao prekovremeni rad plaća svaki rad koji je odrađen nakon ispunjenja mjesečnog fonda sati (i onaj odrađen u jutarnjoj i onaj u popodnevnoj smjeni ili samo onaj u dežurstvu)?*

*Naime, kako se prema čl. 53. Kolektivnog ugovora dežurstvo smatra radnim vremenom unutar mjesečnog fonda sati, tijekom mjeseca neminovno dolazi do ispunjenja mjesečnog fonda sati prije kalendarskog kraja mjeseca, npr. mjesečni fond sati ispunjen je s 23. danom u mjesecu. Kako radnik, u okviru redovnog rada radi do kraja mjeseca, da li mu se i sav redovan rad nakon 23. računa kao prekovremeni rad (budući je već ranije ispunio mjesečni fond sati uz dodavanje sati dežurstva) ili mu se samo rad u dežurstvu nakon 23. računa kao prekovremeni rad , što proizlazi iz čl. 53. st. 4. Kolektivnog ugovora.*

*Ukoliko se samo dežurstvo nakon 23. računa kao prekovremeni rad, kako se onda računa rad u jutarnjoj odnosno popodnevnoj smjeni nakon 23.?*

**Zaključak broj 11: Svaki poslodavac je obvezan isplatiti radniku sate rada odrađene u prekovremenom radu.**

*Pitanje:*

*Radim od ponedjeljka do petka naizmjenično u jutarnjoj i popodnevnoj smjeni 7,5 sati dnevno. Subotom ujutro radim broj sati do mjesečnog fonda sati.*

*Da li se taj rad subotom ujutro plaća 25% po Kolektivnom ugovoru?*

**Zaključak broj 12: Članovi Povjerenstva upućuju na Zaključak broj 9. s 1. sjednice Povjerenstva.**

*Pitanje:*

1. *Da li liječnici specijalisti koji su raspoređeni na poslove „zamjenika ravnatelja bolnice“ odnosno na poslove „pomoćnika ravnatelja za kvalitetu rada“, temeljem članka 57. Kolektivnog ugovora, imaju pravo na dodatak od 16% kao zdravstveni radnici specijalisti u bolnici. Napominjemo da isti pored poslova položaja na koji su imenovani obavljaju i poslove liječnika specijaliste na odjelu tj, u ambulanti. Pitanje se odnosi i na ravnatelja Bolnice, ako obavlja poslove liječnika specijaliste u ambulanti.*

1. *Koji dodatak imaju pravo dobiti zdravstveni radnici laboratorijski tehničari koji rade u medicinsko-biokemijskom laboratoriju naše Bolnice – je li dodatak od 14% na koji imaju pravo zdravstveni radnici za rad s infektima?*
2. *Na koji dodatak imaju pravo zdravstveni radnici sanitarni inženjeri i tehničari – da li je to dodatak od 14% na koji imaju pravo zdravstveni radnici za rad s otrovima (klor i dr.)*
3. *Koji dodatak imaju pravo dobiti zdravstveni radnici medicinske sestre/medicinski tehničari I. i II. vrste te fizioterapeuti I. i II. vrste na odjelu za medicinsku rehabilitaciju neuroloških bolesnika?*

*Iako ova Bolnica obavlja djelatnost fizikalne medicine i rehabilitiacije (radi se o specijalnoj bolnici) na našem odjelu neurološke rehabilitacije smješteni su nepokretni bolesnici, bolesnici u stanju vigilne kome, bolesnici sa teškim kraniocerebralnim ozljedama direktno premješteni na rehabilitaciju nakon operacija.*

*Da li je to dodatak od 16% na koji imaju pravo zdravstveni radnici na neurologiji?*

1. *Da li se temeljem članka 53. Kolektivnog ugovora kao prekovremeni rad plaća svaki rad koji je odrađen nakon ispunjenja mjesečnog fonda sati (i onaj odrađen u jutarnjoj*

*i onaj u popodnevnoj smjeni ili samo onaj u dežurstvu)?*

*Naime, ako je dežurstvo odrađeno unutar redovnog mjesečnog fonda radnih sati, tijekom mjeseca neminovno dolazi do ispunjenja mjesečnog fonda sati prije kalendarskog kraja mjeseca. Ukoliko se samo dežurstvo računa kao prekovremeni rad, kako se onda računa rad u jutarnjoj odnosno popodnevnoj smjeni nakon odrađenog mjesečnog fonda sati.*

**Zaključak broj 13:**

1. **Povjerenstvo upućuje na Zaključak broj 6. točku a) s 1. sjednice Povjerenstva.**
2. **Povjerenstvo upućuje na Zaključak broj 6. točku c) s 1. sjednice Povjerenstva.**
3. **Zdravstveni radnici sanitarni inženjeri i sanitarni tehničari koji rade s otrovima imaju pravo na uvećanje plaće s osnova posebnih uvjeta rada od 14%.**
4. **Zdravstveni radnici imaju pravo na dodatak na plaću s osnova posebnih uvjeta rada sukladno sklopljenom ugovoru o radu.**
5. **Povjerenstvo upućuje na Zaključak broj 11. s 3. sjednice Povjerenstva.**

*Pitanje:*

*Od 1. studenog 2011. sanitetski prijevoz djeluje u sklopu doma zdravlja. U nekoliko navrata mijenjan im je dodatak na uvjete rada od 15% na 14% pa 7%.*

*Novim Kolektivnim ugovorom dodatak za vozače preciziran je i iznosi 10%, međutim, za medicinske sestre taj dodatak nije razvidan te se proizvoljno tumači.*

*Napominjem da se radi o ljudima koji su više od 2/3 radnog vremena na terenu i rade sa bolesnim, zaraznim ljudima te obavljaju i poslove iz djelokruga Hitne medicinske pomoći.*

*Molim da mi svojim tumačenjem date odgovor koliki je dodatak na uvjete rada za medicinske sestre u sanitetskom prijevozu prema važećem Kolektivnom ugovoru.*

**Zaključak broj 14: Medicinske sestre u sanitetskom prijevozu imaju pravo na dodatak s osnova posebnih uvjeta rada od 8%.**

*Pitanje:*

1. *članak 36., st. 2.*

*U slučaju primjene prava na naknadu plaće za godišnji odmor u visini prosječne mjesečne plaće isplaćene radniku u prethodna tri mjeseca, da li se zbroj isplaćene plaće za prethodna tri mjeseca dijeli sa zbrojem mjesečnog fonda sati ili sa zbrojem odrađenih sati, uključujući i prekovremeno?*

1. *članak 39.*

*Da li se pravo na plaćeni dopust odnosi na radne dane ili kalendarske dane (u članku 38 je napisano „radni dani“)?*

1. *članak 51.*

*Stavci 2., 3. i 4. navedenog članka utvrđuju definiciju smjenskog rada („i rad“), da li radnik koji radi npr. 4x mjesečno u popodnevnoj smjeni ima pravo od 10%, jer navedeno proizlazi iz stavka 3.*

1. *Naslov: Radna mjesta II., III. i IV. vrste točka 2.*

*Nema radnog mjesta zdravstvenog radnika za rad u laboratoriju medicinske biokemije, koji dodatak odrediti za ta radna mjesta?*

**Zaključak broj 15:**

1. **U slučaju primjene prava na naknadu plaće za godišnji odmor radniku se isplaćuje naknada plaće u visini prosječne mjesečne plaće isplaćene radniku u prethodna tri mjeseca.**
2. **Pravo na plaćeni dopust odnosi se na radne dane.**
3. **Smjenski rad je svakodnevni rad radnika prema utvrđenom radnom vremenu poslodavca koji radnik obavlja u prijepodnevnom (prva smjena), poslijepodnevnom (druga smjena) ili noćnom dijelu dana (treća smjena). Osim navedenog, smjenski rad je i rad radnika koji mijenja smjene ili obavlja poslove u prvoj i drugoj smjeni tijekom jednog mjeseca te rad radnika koji naizmjenično ili najmanje dva radna dana u tjednu, odnosno tjedan dana u mjesecu obavlja rad u drugoj smjeni.**
4. **Povjerenstvo upućuje na Zaključak broj 6. točku c) s 1. sjednice Povjerenstva.**